ไฟแนนซ์ทูเดย์
เศรษฐกิจไทยกำลังถูกท้าทายจากนโยบายลดแลกแจกแถมของรัฐบาลพรรคเพื่อไทย (พท.)
11 ส.ค. 2554

เศรษฐกิจไทยกำลังถูกท้าทายจากนโยบายลดแลกแจกแถมของรัฐบาลพรรคเพื่อไทย (พท.) 
ซึ่งทุกฝ่ายประสานเป็นเสียงเดียวกันว่าทำเงินเฟ้อพุ่งทำลายเสถียรภาพเศรษฐกิจอย่างรุนแรงและยากแก้ไขถ้าปล่อยไว้นาน จะทำลายโครงสร้างระยะยาว
นอกจากนี้ ยังมีความเสี่ยงด้านฐานะการเงินการคลัง ที่หลายฝ่ายได้รวบรวมตัวเลขโครงการต่างๆ ที่ พท.ประกาศจะทำทั้งหมดอยู่ที่ 2-7 ล้านล้านบาท ลำพังงบประมาณอย่างเดียวไม่พอ ถ้าเล่นแร่แปรบัญชีล้วงกระเป๋าซ้าย ย้ายมากระเป๋าขวาไม่เก่ง เป็นไปได้สูงว่า พท.ต้องกลืนน้ำลายตัวเองกู้มาลดแลกแจกแถมอย่างแน่นอน




...โครงการหลายคนหวาดเสียวมากที่สุด คือ การจำนำข้าวทุกเม็ดตันละ 1.5-2 หมื่นบาท สูงกว่าราคาในตลาดเท่าตัว เพราะหากไม่เป็นอย่างที่ทีมเศรษฐกิจ พท.ฝันไว้ว่า พอเริ่มจำนำราคาในตลาดก็จะดีดขึ้น เหมือนการไล่ซื้อหุ้นในตลาดหุ้น แต่ไม่รู้ว่าลืมไปหรือไปว่า หุ้นมีจำกัด แต่ข้าวปลูกเก็บเกี่ยวได้ทั้งปี
...สถาบันการเงินของรัฐ ต้องยกนิ้วให้ธนาคารเพื่อการเกษตรและสหกรณ์การเกษตร (ธ.ก.ส.) ที่กลับลำ 360 องศา พร้อมกลับมารับจำนำข้าวแทนการรับประกัน เพราะของเก่าดีกว่า ทั้งที่การรับจำนำ ธ.ก.ส. ยังมีหนี้ค้างอยู่ตั้งแต่ 1.8 แสนล้านบาท
...สำหรับ สาธิต รังคสิริ อธิบดีกรมสรรพากร ก็ได้แต่ถอนหายใจนโยบายลดภาษีของรัฐบาลใหม่ ที่จะลดแต่ภาษีนิติบุคคล โดยที่ไม่เพิ่มภาษีมูลค่าเพิ่ม ลดขาเดียวอย่างนี้ ยิ่งวันก็จะทำให้รายได้รัฐอ่อนแอ
...ขณะที่ พงษ์ภาณุ เศวตรุนทร์ อธิบดีกรมสรรพสามิต เก็บตัวเงียบอีกครั้ง หาทางตั้งหลักใหม่กับนโยบายคืนภาษีสรรพสามิตรถคันแรก หลังจากที่ก่อนหน้าเดินหน้าใส่เกียร์ห้าไม่เห็นด้วย โดยยืนยันว่ารถทุกคันที่วิ่งในถนนเมืองไทยไม่ควรได้รับการยกเว้นภาษี
...นโยบายเศรษฐกิจแบบกล้าได้กล้าเสีย แบบ พ่อค้านั้น เหมาะสมที่จะนำมาบริหารประเทศหรือไม่ เป็นเรื่องที่น่าสนใจ หากทำถูกก็ไปโลด แต่ถ้าทำผิดก็หัวโต คือแบกหนี้กันหัวโตนั่นเอง เพราะเงินงบประมาณไม่พอก็ต้องกู้...ตำแหน่งสำคัญที่สุดทางเศรษฐกิจ ตอนนี้คงจะเป็นตำแหน่งรองนายกฯ เศรษฐกิจและ รมว.คลัง ที่ทุกคนจับตามอง จะดึงความเชื่อมั่นในการบริหารเศรษฐกิจได้หรือไม่ อยู่ที่ 2 คนนี้แหละ